
A taktikai medicina lehetőségei a közterületi járőrök munkájában

A mai modern társadalomban elengedhetetlen, hogy a rendvédelmi dolgozók a lehető legmagasabb színvonalon védjék meg az állampolgárokat. Ez nem pusztán a bűncselekmények elkövetőinek elfogását, hanem az állampolgárok életének, testi épségének védelmét is jelenti. Ezért nagyon fontos, hogy a rendvédelmi dolgozók tisztában legyenek azzal, hogy miképpen lehet gyorsan és szakszerűen ellátni egy beteg vagy sérült állampolgárt.
Dolgozatomban azt mutatom be, hogy hogyan kell szakszerűen intézkednie egy rendőrnek abban az esetben, ha egy sérült, magatehetetlen személyt kell ellátnia a mentők kiérkezéséig. Bemutatásra kerül a taktikai medicina, egy modern elsősegélynyújtási képzés, amely a világ rendvédelmi szerveinél egyre többször kerül előtérbe. Fontos szempont, hogy az állampolgárok szubjektív biztonságérzetét növelje az a tudat, hogy akkor sincsen magára utalva senki, ha esetleg nem időben érkezik a megfelelő szakképzettséggel rendelkező segítség. Továbbá kitérek arra, hogy mennyire elengedhetetlen, hogy már a rendőriskolákban el kell kezdeni az egészségügyi oktatást, amely rámutat a jövő rendvédelmi dolgozói számára, hogy minden emberi élet egyenlő, nem lehet különbséget tenni ember és ember között és, hogy az emberi életnél nincsen fontosabb érték a világon. Három, különböző területen dolgozóval készített interjú alapján besmutatom ki hogyan kötődik az egészségügyhöz, ki mit tesz meg azért, hogy mások biztonságban legyenek.
Végül de nem utolsó sorban, egy teljes fejezetben szeretném bemutatni azokat a jogszabályokat, normákat, amelyek egyrészt feljogosítják, másrészt kötelezik a rendőröket ezen speciális feladatok végrehajtására.
A dolgozatom megírásakor az a cél vezérelt, hogy mindenki átérezze annak fontosságát, hogy igen is nagyon sokszor adódnak olyan helyzetek az életben, amikor a rendőr ér ki elsőnek egy olyan helyszínre, ahol sérültet vagy beteget kell ellátni és a szakellátás érkezéséig a megfelelő segítség hiánya az ember életébe kerülhet. Kiemelve azokat a tényeket, hogy mit jelent a „halott hősök nem mentenek életet” mondás, azaz meddig terjed a rendőrségi feladatkör, és mikor kapcsolódik be az elsősegélynyújtás. 



